Det sidste svin blev slagtet onsdag, og fredag er det endegyldigt farvel efter 113 år med Danish Crown i Sæby.

For nogen er det i dag sidste skoledag inden en lang sommerferie. For andre er det et endegyldigt farvel. Sådan er det på Danish Crown slagteriet i Sæby, hvor godt og vel 800 medarbejdere tidligere på året fik besked om, at slagteriet skulle lukke. I dag har de haft sidste arbejdsdag og mulighed for at sige farvel til deres kollegaer. - Det er en hård dag. Og i går, da vi kørte den sidste gris gennem slagteriet græd vi, siger Jesper Christensen, der er slagterimedarbejder og tilføjer: - Og det går ondt, at miste ens arbejdsplads igennem så mange år. Jespers familie har slagtet svin i over 100 år Siden 1910 er der blevet slagtet svin på Danish Crown i Sæby. Og for flere af medarbejderne har også tidligere generationer arbejdet på fabrikken. Sådan er det for Jesper Christensen. Derfor er dagen også ekstra sørgelig for ham. - Både min far og farfar og mig, vi har været her på slagteriet i sammenlagt 107 år. Så i dag går mine tanker til familien, siger han til TV2 Nord. En af de andre slagterimedarbejdere, Christian Pedersen, er også ked af at skulle sige farvel. - Det er tomt. Det er trist. Det er farvel til alle dem, men har gået op og ned af i så mange år, siger han. Men han er en af de mange, der har fundet et andet arbejde. Mandag starter han hos Danish Crown på Østerbro i Aalborg. - Men det er tomt, for der er mange af mine kollegaer, der ikke ved, hvad de skal nu, mener han.